《夜合花 七夕前二夕遣伻返锡感赋》
清代·华胥

无泪堪挥，有愁难寄，几番梦冷江枫。焦阴渐老，犹将书卷重封。

银河近，故园通。早归心、惊落秋空。更凝睇处，新蟾半吐，凉叶梧桐。

痴儿娇女还同。应在峰前候雁，树杪看篷。锦笺未到，先悲砌语寒蛩。

长干上，任飘蓬。加餐须记，冰壶渴火，夏簟薰风。

作者简介：清江苏无锡人，字羲逸。画人物仕女，密致而不流于刻划，与恽寿平花卉、王翚山水并称。兼工水墨山水。